Конкурс сачыненняў

«Мы – праўнукі перамогі»

Аўтар:

Аўсяннікава Аліса Вітальеўна,   
11 год,

Дзяржаўная ўстанова адукацыі,  
«Хатлянская сярэдняя школа»

Уздзенскага раёна, 6 клас

8(01718)38375

223414, вул. Маладзёжная, 2,   
аг. Хатляны, Уздзенскі раён, Мінская вобласць

Лёс чалавека

Вайна… Гэта гора, слёзы. Няпрошанай госцяй Вялікая Айчынная вайна ўвайшла ў кожны дом, прынесла няшчасце, закранула лёсы многіх сямей. Тысячы людзей адчулі ўсе жахі ваеннага ліхалецця, але яны выстаялі   
і перамаглі, дзякуючы мужнасці і гераізму. Мне здаецца, што людзі ніколі   
не забудуць тое, што давялося перажыць нашай краіне ў тыя саракавыя парахавыя гады. Чым далей у мінулае сыходзіць светлы дзень 9 мая 1945 года, тым больш выразна паўстае перад намі веліч Перамогі, подзвіг людзей, якія набліжалі гэты дзень, як маглі.

Прайшло амаль 80 мірных гадоў пасля Вялікай Айчыннай вайны. Мне адзінаццаць гадоў. Я нарадзілася ў мірны час і, на шчасце, не ведаю, што такое голад, тяжкія раны, што значыць губляць родных людзей ці застацца без дому. Зусім нядаўна я даведалася аб цудоўным чалавеку, былым ветэране, настаўніку нашай Хатлянскай школы – Курэйчыку Мікалаю Фёдаравічу, які, на мой погляд, таксама ўнёс вялікі ўклад у Вялікую Перамогу, набліжаў  
яе і на франтавых дарогах, і на аднаўленні народнай гаспадаркі, таму хачу вам пра яго расказаць.

Курэйчык Мікалай Фёдаравіч нарадзіўся 08.03.1924 г. у вёсцы Хатляны. Скончыў Хатлянскую няпоўную сярэднюю школу, а ў 1940 г. Мінскае педагагічнае вучылішча. Быў накіраваны на працу загадчыкам пачатковай школы ў вёску Маркаўцы Возерскага сельскага савета. Але вайна апаліла маладосць…

У гады Вялікай Айчыннай вайны знаходзіўся на акупіраванай фашыстамі тэрыторыі, быў сувязным партызанскай брыгады “Буравеснік”.

Пасля вызвалення раёна ад фашысцкіх захопікаў у ліпені 1944 года стаў чырвонаармейцам 1223 стралковага палка Другога Беларускага фронту. Прайшоў дарогамі вайны па Беларусі і Польшчы. Часам смерць праходзіла   
ў кроку… 22.09.1944 г. пад Кёнісбергам атрымаў цяжкое раненне. Выздараўленне і рэабілітацыю праходзіў у трох эвакуацыйных шпіталях,   
а 28.03.1945 г. лячэбная ваенная камісія выдала заключэнне аб выключэнні Мікалая Фёдаравіча з ваеннага ўліку.

Баявыя заслугі Курэйчыка Мікалая Фёдаравіча адзначаны ордэнам “Вялікай Айчыннай вайны ІІ ступені”, медалём “За перамогу над Германіяй”.

Мікалай Фёдаравіч дэмібілізаваўся ў красавіку 1945 г. і прыступіў   
да аднаўлення разбуранай вайной сельскай гаспадаркі ў в.Маркаўцы   
на пасадзе сакратара камсамольскай арганізацыі гаспадаркі, а ўжо ў жніўні   
1945 г. прыступае да працы загадчыкам пачатковай школы.

У пачатку 1950-х гадоў Мікалай Фёдаравіч завочна скончыў Мінскі педагагічны інстытут, і яго пераводзяць на працу настаўнікам матэматыкі  
5-6 класаў Возерскай няпоўнай школы. З 1952 года Мікалая Фёдаравіча назначаюць настаўнікам пачатковых класаў у в.Хатляны, дзе ён і працаваў   
да выхаду на заслужаны адпачынак.

Кажуць, час не выбіраюць, у ім жывуць. Вось і Мікалай Фёдаравіч жыў, ваяваў, працаваў, не шкадуючы сябе, набліжаў Вялікую Перамогу.

Я ўдзячна ўсім ветэранам, усім людзям, якія сваімі подзвігамі, працай адстаялі мір на Зямлі, падарылі нам блакітнае неба, шчаслівыя ўсмешкі, магчымасць радавацца жыццю.